## Pravilnik o dužnostima, ovlastima i zadacima tijela za ocjenjivanje sukladnosti u postupku ocjenjivanja sukladnosti sigurnosne komponente i podsustava žičara za prijevoz osoba

### NN 87/2011 (26.7.2011.), Pravilnik o dužnostima, ovlastima i zadacima tijela za ocjenjivanje sukladnosti u postupku ocjenjivanja sukladnosti sigurnosne komponente i podsustava žičara za prijevoz osoba

MINISTARSTVO MORA, PROMETA  I INFRASTRUKTURE

1851

Na temelju članka 27. stavak 2. Zakona o žičarama za prijevoz osoba (»Narodne novine«, broj 79/07., 75/09. i 61/11.), ministar mora, prometa i infrastrukture, uz suglasnost ministra nadležnog za gospodarstvo, donosi

PRAVILNIK

O DUŽNOSTIMA, OVLASTIMA I ZADACIMA TIJELA ZA OCJENJIVANJE SUKLADNOSTI U POSTUPKU OCJENJIVANJA SUKLADNOSTI SIGURNOSNE KOMPONENTE I PODSUSTAVA ŽIČARA ZA PRIJEVOZ OSOBA

Članak 1.

(1) Ovim Pravilnikom propisuju se dužnosti, ovlasti i zadaci tijela za ocjenjivanje sukladnosti u postupku ocjenjivanja sukladnosti sigurnosne komponente i podsustava žičara za prijevoz osoba.

(2) Ovim se Pravilnikom također propisuju postupak prijavljivanja tijela za ocjenjivanje sukladnosti Europskoj komisiji i državama članicama Europske unije, uvjeti koji se odnose na tijelo koje provodi prijavljivanje i uvjeti koji se odnose na tijelo koje se prijavljuje (prijavljeno tijelo).

(3) Ocjenjivanje sukladnosti sigurnosne komponente i podsustava žičara za prijevoz osoba izvodi se u svrhu provjeravanja jesu li ispunjeni bitni zahtjevi koji moraju biti ispunjeni s ciljem sigurnosti žičare.

(4) Ocjenjivanje sukladnosti sigurnosne komponente i podsustava žičara za prijevoz osoba provodi se tijekom postupka projektiranja, konstruiranja i ispitivanja jednim od propisanih modula kojim se izvodi ocjenjivanje sukladnosti.

Članak 2.

Pojedini pojmovi u smislu ovog Pravilnika imaju sljedeće značenje:

– »Ministar« je ministar nadležan za promet.

– »Ministarstvo« je ministarstvo nadležno za promet.

– »Ocjenjivanje sukladnosti« je postupak kojim prijavljeno tijelo u postupku ocjenjivanja sukladnosti provjerava jesu li ispunjeni bitni zahtjevi koji moraju biti ispunjeni s ciljem sigurnosti žičara za prijevoz osoba.

– »Ovlašteno tijelo za ocjenjivanje sukladnosti« je tijelo za ocjenjivanje sukladnosti koje obavlja postupke ocjenjivanja sukladnosti na temelju rješenja o ovlaštenju kojeg donosi ministar nadležan za promet.

– »Prijavljeno tijelo« je tijelo za ocjenjivanje sukladnosti koje je ministarstvo prijavilo Europskoj komisiji i državama članicama Europske unije za obavljanje postupaka ocjenjivanja sukladnosti sigurnosne komponente i podsustava žičara za prijevoz osoba.

– »Tijelo za ocjenjivanje sukladnosti« je tijelo koje obavlja postupke ocjenjivanja sukladnosti uključujući umjeravanje, ispitivanje, potvrđivanje i pregled.

Članak 3.

(1) Ministarstvo je odgovorno za utvrđivanje i provedbu potrebnih postupaka za ocjenjivanje i prijavljivanje tijela za ocjenjivanje sukladnosti i za redoviti nadzor tog tijela, uključujući nadzor sukladnosti prijavljenog tijela s odredbama iz članka 8. ovog Pravilnika.

(2) Ministarstvo može prenijeti poslove ocjenjivanja i redovitog nadzora iz stavka 1. ovog članka hrvatskom nacionalnom akreditacijskom tijelu u smislu Uredbe br. 765/2008/EZ i u skladu s njom.

Članak 4.

(1) Ministarstvo mora raspolagati dostatnim brojem stručno osposobljenih djelatnika za ispravnu provedbu svojih poslova prijavljivanja tijela za ocjenjivanje sukladnosti, te mora pri postupku prijavljivanja tog tijela primjenjivati načela objektivnosti i nepristranosti, kao i štititi tajnost prikupljenih podataka.

(2) Ministarstvo mora biti uspostavljeno na način da nije u sukobu interesa s tijelom za ocjenjivanje sukladnosti.

(3) Ministarstvo ne smije nuditi niti obavljati poslove koje obavlja tijelo za ocjenjivanje sukladnosti kao niti usluge savjetovanja na tržišnoj ili konkurentskoj osnovi.

(4) Ministarstvo mora biti organizirano i djelovati na način da svaku odluku koja se odnosi na prijavljivanje tijela za ocjenjivanje sukladnosti donose mjerodavne osobe različite od onih koje provode ocjenjivanje tog tijela.

Članak 5.

Ministarstvo izvješćuje Europsku komisiju o svojim postupcima za ocjenjivanje i prijavljivanje tijela za ocjenjivanje sukladnosti te o nadzoru nad tim tijelom kao i o svim promjenama koje se odnose na to tijelo, te o tome službeno obavještava središnje tijelo državne uprave nadležno za gospodarstvo.

Članak 6.

(1) Tijelo za ocjenjivanje sukladnosti, da bi moglo biti prijavljeno, mora ispunjavati uvjete utvrđene u stavcima od 2. do 11. ovog članka.

(2) Tijelo za ocjenjivanje sukladnosti mora biti osnovano u Republici Hrvatskoj i imati pravnu osobnost.

(3) Tijelo za ocjenjivanje sukladnosti mora biti tijelo koje ima svojstvo treće strane u poslovima ocjenjivanja sukladnosti neovisno o organizaciji ili sigurnosnoj komponenti i podsustavu žičara za prijevoz osoba koji ocjenjuje. Tijelo koje pripada poslovnoj udruzi ili interesnoj zajednici koje predstavljaju ili zastupaju trgovačko društvo ili su uključene u projektiranje, proizvodnju, isporuku, sklapanje, uporabu ili održavanje sigurnosne komponente i podsustava žičara za prijevoz osoba koje ono ocjenjuje, može se smatrati tijelom za ocjenjivanje sukladnosti uz uvjet da ono dokaže svoju neovisnost te da ne postoji sukob interesa.

(4) Tijelo za ocjenjivanje sukladnosti, rukovodstvo tijela za ocjenjivanje sukladnosti i djelatnici odgovorni za provedbu ocjenjivanja sukladnosti ne smiju biti projektant, proizvođač, distributer, uvoznik, ugraditelj, kupac, vlasnik, korisnik ili održavatelj sigurnosne komponente i podsustava žičara za prijevoz osoba koji se ocjenjuje, kao i ovlašteni zastupnik niti jedne od tih strana. To ne isključuje uporabu sigurnosne komponente i podsustava žičara za prijevoz osoba koje ocjenjuje, a koja je nužna za radnje tijela na ocjenjivanju sukladnosti ili uporabu tih sigurnosnih komponenta i podsustava žičara za prijevoz osoba za osobne svrhe. To također ne isključuje mogućnost razmjena tehničkih obavijesti između proizvođača i tijela za ocjenjivanje sukladnosti.

Tijelo za ocjenjivanje sukladnosti, rukovodstvo tijela za ocjenjivanje sukladnosti i djelatnici odgovorni za provedbu ocjenjivanja sukladnosti ne smiju biti izravno uključeni u projektiranje, proizvodnju ili izradu, stavljanje na tržište, ugradnju, uporabu ili održavanje tih proizvoda, kao ni zastupati strane koje sudjeluju u tim djelatnostima.

Tijelo za ocjenjivanje sukladnosti, rukovodstvo tijela za ocjenjivanje sukladnosti i djelatnici odgovorni za provedbu ocjenjivanja sukladnosti, ne smiju biti dionicima djelatnosti koja može biti u sukobu s neovisnošću prosudbe ili poštenjem u odnosu na poslove na ocjenjivanju sukladnosti za koje je tijelo prijavljeno, pogotovu u slučaju usluga savjetovanja.

Tijelo za ocjenjivanje sukladnosti mora osigurati da djelatnost njegovih društva kćeri ili podizvođača ne utječe na povjerljivost, objektivnost ili nepristranost njegovih poslova na ocjenjivanju sukladnosti.

(5) Tijelo za ocjenjivanje sukladnosti i njegovi djelatnici moraju provoditi poslove ocjenjivanja sukladnosti s najvišim stupnjem profesionalnog poštenja i zahtijevane tehničke stručnosti, te moraju biti slobodni od svih pritisaka i poticaja, posebno financijskih, koji bi mogli utjecati na njihovu prosudbu ili na rezultate njihovih poslova na ocjenjivanju sukladnosti, posebno od strane osoba ili skupina osoba koje su zainteresirane za rezultate tih poslova.

(6) Tijelo za ocjenjivanje sukladnosti mora biti u stanju obavljati sve poslove na ocjenjivanju sukladnosti prema propisima koji reguliraju ocjenjivanje sukladnosti sigurnosne komponente i podsustava žičara za prijevoz osoba za koje je tijelo za ocjenjivanje sukladnosti prijavljeno bez obzira na to da li te poslove obavlja samo ili se obavljaju u njegovo ime.

Tijelo za ocjenjivanje sukladnosti mora tijekom postupka ocjenjivanja sukladnosti raspolagati:

– djelatnicima s tehničkim znanjem te zadovoljavajućim i primjerenim iskustvom za obavljanje poslova ocjenjivanja sukladnosti,

– opisima postupaka u skladu s kojima provodi ocjenjivanje sukladnosti koji osiguravaju razvidnost i sposobnost obavljanja tih postupaka, kao i definirane odgovarajuće protokole i postupke kojima se pravi razlika između zadaća koje ono obavlja kao prijavljeno tijelo i drugih djelatnosti,

– postupcima za obavljanje djelatnosti koji uzimaju u obzir veličinu trgovačkog društva, sektor u kojem djeluje, njegovu strukturu, stupanj složenosti tehnologije sigurnosne komponente i podsustava žičara za prijevoz osoba i veličinu ili vrstu serije proizvodnog procesa.

Tijelo za ocjenjivanje sukladnosti mora raspolagati potrebnim sredstvima, potrebnim osobljem i potrebnim prostorima koja omogućuju ispravno obavljanje tehničkih i administrativnih poslova povezanih s ocjenjivanjem sukladnosti te također mora imati pristup opremi potrebnoj za provedbu posebnih poslova ocjenjivanja sukladnosti.

(7) Djelatnici odgovorni za poslove ocjenjivanja sukladnosti moraju imati:

– odgovarajuće tehničko i stručno obrazovanje za obavljanje svih poslova na ocjenjivanju sukladnosti za koje je tijelo prijavljeno,

– zadovoljavajuće znanje o uvjetima ocjenjivanja sukladnosti koje se obavlja i odgovarajuće ovlaštenje za obavljanje tih ocjenjivanja,

– odgovarajuće znanje i razumijevanje bitnih zahtjeva, primjenjivih usklađenih hrvatskih norma kojima su prihvaćene usklađene europske norme i odgovarajućih odredaba usklađenog zakonodavstva Europske unije i važećeg hrvatskog zakonodavstva kojega preuzima, te propisa za provedbu takvog zakonodavstva,

– sposobnost izrade potvrda, bilješki i izvješća koji su potrebni za dokazivanje ispravnosti provedenog ocjenjivanja.

(8) Nepristranost tijela za ocjenjivanje sukladnosti, njegovog rukovodstva i djelatnika mora biti zajamčena. Naknada za rad rukovodstva i djelatnika tijela za ocjenjivanje sukladnosti ne smije ovisiti o broju ili o rezultatima ocjenjivanja sukladnosti koje obavljaju.

(9) Tijelo za ocjenjivanje sukladnosti mora biti osigurano od javne odgovornosti osim u slučaju ako je odgovornost preuzela Republika Hrvatska ili je Republika Hrvatska izravno odgovorna za ocjenjivanje sukladnosti.

(10) Djelatnici tijela za ocjenjivanje sukladnosti moraju čuvati kao poslovnu tajnu sve podatke prikupljene pri obavljanju poslova ocjenjivanja sukladnosti sigurnosne komponente i podsustava žičara za prijevoz osoba, osim u slučaju kada ih zahtjeva nadležno središnje tijelo državne uprave. Vlasnička prava su štićena.

(11) Tijelo za ocjenjivanje sukladnosti će sudjelovati u odgovarajućim djelatnostima normizacije i djelatnostima koordinacijske skupine prijavljenih tijela uspostavljene prema usklađenom zakonodavstvu Europske unije ili osigurati da njegovi djelatnici budu informirani o tim djelatnostima, te primjenjivati opće upute, upravne odluke i dokumente koji su izrađeni kao rezultat rada te skupine.

Članak 7.

(1) Kada tijelo za ocjenjivanje sukladnosti dokaže da ispunjava uvjete propisane hrvatskim normama ili dijelovima hrvatskih norma kojima su prihvaćene odgovarajuće usklađene europske norme, za njega se mora pretpostaviti da ispunjava uvjete iz članka 6. ovog Pravilnika.

(2) U slučaju da usklađena europska norma ne ispunjava u cijelosti uvjete koje obuhvaća i koji su propisani u odgovarajućem usklađenom zakonodavstvu Europske unije, ministarstvo mora to pitanje s obrazloženjem iznijeti pred odbor osnovan na temelju članka 5. Direktive 98/34/EZ.

Članak 8.

(1) U slučaju da prijavljeno tijelo koristi društva kćeri ili podizvođače za posebne poslove povezane s ocjenjivanjem sukladnosti, mora osigurati da društvo kćer ili podizvođač ispunjavaju uvjete iz članka 6. ovog Pravilnika te o tome obavještava ministarstvo.

(2) Prijavljeno tijelo preuzima punu odgovornost za poslove iz stavka 1. ovog članka koje provode društva kćeri ili podizvođači bez obzira na mjesto njihova osnivanja.

(3) Poslovi iz stavka 1. ovog članka mogu se podugovoriti ili ih mogu provoditi društva kćeri samo u dogovoru s korisnikom usluge.

(4) Prijavljeno tijelo na zahtjev ministarstva stavlja na raspolaganje odgovarajuću dokumentaciju koja se odnosi na ocjenu kvalifikacija rada koji obavljaju društva kćeri ili podizvođači.

Članak 9.

(1) Akreditirano tijelo za ocjenjivanje sukladnosti koje je sastavni dio trgovačkog društva može obavljati poslove ocjenjivanja sukladnosti (u daljnjem tekstu: akreditirana poslovna jedinica) u svrhu provedbe postupaka ocjenjivanja.

Akreditirana poslovna jedinica mora činiti zasebni i samostalni dio trgovačkog društva i ne smije sudjelovati u projektiranju, proizvodnji, nabavi, ugradbi, uporabi ili održavanju sigurnosne komponente i podsustava žičara za prijevoz osoba koji ocjenjuje.

(2) Akreditirana poslovna jedinica mora ispunjavati sljedeće uvjete:

– da je akreditirana sukladno Uredbi br. 765/2008/EZ,

– da je kao tijelo sa svojim djelatnicima organizacijski prepoznatljiva i da koristi metode izvješćivanja u trgovačkom društvu čiji je dio, kojima osigurava svoju nepristranost i dokazuje je hrvatskom nacionalnom akreditacijskom tijelu,

– da kao tijelo sa svojim djelatnicima nije odgovorna za projektiranje, proizvodnju, isporuku, ugradbu, rad ili održavanje sigurnosnih komponenti i podsustava žičara za prijevoz osoba koje ocjenjuje niti nije uključena u djelatnosti koje bi mogle biti u sukobu s neovisnošću prosudbe ili nepristranošću u odnosu na postupak ocjenjivanja sukladnosti,

– da kao tijelo pruža svoje usluge isključivo trgovačkom društvu čiji je dio.

(3) Akreditirana poslovna jedinica neće biti prijavljena Europskoj komisiji ili državama članicama Europske unije, ali trgovačko društvo čiji je ona dio ili hrvatsko nacionalno akreditacijsko tijelo daje na zahtjev podatke koji se odnose na njenu akreditaciju ministarstvu.

Članak 10.

(1) Tijelo za ocjenjivanje sukladnosti podnosi ministarstvu zahtjev za prijavljivanje.

(2) Uz zahtjev za prijavljivanje tijelo za ocjenjivanje sukladnosti prilaže opis poslova ocjenjivanja sukladnosti, modula za ocjenjivanje sukladnosti, ili modula i sigurnosne komponente i podsustava žičara za prijevoz osoba, ili sigurnosnih komponenti i podsustava žičara za prijevoz osoba za koje to tijelo tvrdi da je osposobljeno, te potvrdu o akreditaciji, kad postoji, koju je izdalo hrvatsko nacionalno akreditacijsko tijelo koje potvrđuje da tijelo za ocjenjivanje sukladnosti ispunjava uvjete iz članka 6. ovog Pravilnika.

(3) U slučaju da tijelo za ocjenjivanje sukladnosti ne može dostaviti potvrdu o akreditaciji, ono mora osigurati ministarstvu sve dokumentirane dokaze potrebne za provjeru, priznavanje i redoviti nadzor njegove sukladnosti s uvjetima iz članka 6. ovog Pravilnika.

Članak 11.

(1) Ministarstvo prijavljuje tijelo za ocjenjivanje sukladnosti koje je ispunilo uvjete iz članka 6. ovog Pravilnika Europskoj komisiji i državama članicama Europske unije.

(2) Ministarstvo obavlja prijavljivanje iz stavka 1. ovog članka i obavještava o tome Europsku komisiju i države članice Europske unije uporabom sredstva za elektroničko prijavljivanje koje je razvilo i kojim upravlja Europska komisija.

(3) Prijava sadrži sve podatke o poslovima ocjenjivanja sukladnosti, modulu ili modulima za ocjenjivanje sukladnosti te sigurnosnoj komponenti i podsustavu žičara za prijevoz osoba ili sigurnosnim komponentama i podsustavima žičara za prijevoz osoba koji se ocjenjuju te odgovarajuću potvrdu o stručnosti.

(4) U slučaju da se prijavljivanje iz stavka 1. i 2. ovog članka vrši bez potvrde o akreditaciji iz članka 10. stavka 2. ovog Pravilnika, ministarstvo osigurava Europskoj komisiji i državama članicama Europske unije dokumentarni dokaz koji potvrđuje stručnost tijela za ocjenjivanje sukladnosti, kao i postojanje mehanizama za osiguranje redovitog nadzora nad tim tijelom i da će ono trajno ispunjavati uvjete utvrđene u članku 6. ovog Pravilnika.

(5) Tijelo za ocjenjivanje sukladnosti smatra se prijavljenim tijelom u smislu ovog Pravilnika i može početi obavljati djelatnosti prijavljenog tijela u slučaju kad Europska komisija ili države članice Europske unije ne ulože prigovor u roku od dva tjedna od dana prijavljivanja, kad priloži potvrdu o akreditaciji, ili u roku od dva mjeseca od dana prijavljivanja u slučaju kad se ne koristi akreditacija.

(6) Popis prijavljenih tijela zajedno s njihovim identifikacijskim brojevima i ovlastima objavljuje se u Službenom listu Europske unije.

(7) Ministarstvo obavještava Europsku komisiju i države članice Europske unije o svim naknadnim bitnim izmjenama prijave.

Članak 12.

(1) Ministarstvo vodi kao javnu knjigu, ažurira i objavljuje na svojim internetskim stranicama popis hrvatskih prijavljenih tijela i identifikacijskih brojeva koje im je dodijelila Europska komisija, a na temelju popisa koji vodi Europska komisija.

(2) Ministarstvo također objavljuje i obnavlja popis prijavljenih tijela u »Narodnim novinama«.

(3) Ministarstvo dostavlja središnjem tijelu državne uprave nadležnom za gospodarstvo službenu obavijest o prijavljenom tijelu i njegovom identifikacijskom broju u roku od 15 dana od dana proteka rokova iz članka 11. stavka 5. ovog Pravilnika.

Članak 13.

(1) U slučaju da utvrdi ili bude obaviješteno da prijavljeno tijelo više ne ispunjava uvjete iz članka 6. ovog Pravilnika ili da ne izvršava svoje obveze, ministarstvo će ograničiti, ukinuti ili povući prijavu, ovisno o stupnju neispunjenja uvjeta ili izvršenja obveza i o tome odmah obavijestiti Europsku komisiju i države članice Europske unije.

(2) U slučaju da prijavljeno tijelo prestane s poslovanjem ili u slučaju ograničenja, ukidanja ili povlačenja prijave, ministarstvo će poduzeti odgovarajuće mjere kojima će osigurati da predmete tog tijela ili obradi drugo prijavljeno tijelo ili će predmete na zahtjev staviti na raspolaganje tijelima koja provode prijavljivanje i tijelima koja provode nadzor nad tržištem.

Članak 14.

(1) U slučaju da Europska komisija posumnja ili bude upozorena na sumnju u stručnost prijavljenog tijela ili sposobnosti da trajno ispunjava propisane uvjete i obveze prijavljenog tijela, ministarstvo osigurava Europskoj komisiji, na njezin zahtjev, sve podatke koji se odnose na osnovu za prijavljivanje ili održavanje stručnosti dotičnog tijela.

(2) Na zahtjev Europske komisije u slučaju kad Europska komisija utvrdi da prijavljeno tijelo više ne ispunjava uvjete potrebne za prijavljivanje, ministarstvo poduzima potrebne popravne mjere, uključujući odjavljivanje prijavljenog tijela ako je to potrebno.

Članak 15.

(1) Prijavljeno tijelo provodi ocjenjivanje sukladnosti sukladno postupcima za ocjenjivanje sukladnosti propisanim u usklađenom zakonodavstvu Europske unije.

(2) Ocjenjivanje sukladnosti se provodi na razmjeran način izbjegavajući nepotrebna opterećenja gospodarskih subjekata. Tijelo za ocjenjivanje sukladnosti obavlja svoju djelatnost uzimajući u obzir veličinu trgovačkog društva, sektor u kojem djeluje, njegovo ustrojstvo, stupanj složenosti tehnologije sigurnosne komponente i podsustava žičara za prijevoz osoba te količinu ili vrstu serije proizvodnog procesa.

Tijelo za ocjenjivanje sukladnosti prilikom obavljanja svoje djelatnosti uzima u obzir stupanj prinudnosti propisa i razinu zaštite zahtijevane za sukladnost sigurnosne komponente i podsustava žičara za prijevoz osoba s odredbama propisa koji reguliraju predmetno područje.

(3) U slučaju da prijavljeno tijelo utvrdi da proizvođač ne zadovoljava zahtjeve propisane u odredbama propisa koji reguliraju predmetno područje ili u odgovarajućim usklađenim normama ili tehničkim specifikacijama, zahtijeva od proizvođača poduzimanje odgovarajućih popravnih mjera te ne smije izdati potvrdu (certifikat) o sukladnosti.

(4) U slučaju da prijavljeno tijelo tijekom nadzora sukladnosti slijedom izdavanja potvrde, utvrdi da sigurnosna komponenta i podsustav žičara za prijevoz osoba više nisu sukladni, zahtijeva od proizvođača poduzimanje popravnih mjera te po potrebi ukida ili povlači potvrdu (certifikat).

(5) Prijavljeno tijelo po potrebi ograničava, ukida ili povlači izdane potvrde (certifikate) u slučaju da popravne mjere nisu poduzete ili nemaju zahtijevani učinak.

Članak 16.

(1) Prijavljeno tijelo obavještava ministarstvo:

– o svakom odbijanju, ograničenju, ukidanju ili povlačenju potvrde (certifikata),

– o svim okolnostima koje utječu na područje i uvjete za njegovo prijavljivanje,

– o svakom zahtjevu za podacima koje je primilo od tijela koje provodi nadzor nad tržištem, a koji se odnosi na poslove ocjenjivanja sukladnosti,

– o poslovima ocjenjivanja sukladnosti obavljenim u području za koje je prijavljeno i svakoj drugoj obavljenoj aktivnosti, uključujući prekogranične aktivnosti i ugovore s podizvođačima, a na zahtjev ministarstva.

(2) Prijavljeno tijelo osigurava drugom tijelu prijavljenom sukladno ovom Pravilniku i sukladno Uredbi br. 765/2008/EZ, a koje provodi slične poslove na ocjenjivanju sukladnosti i koja obuhvaćaju iste sigurnosne komponente i podsustave žičara za prijevoz osoba, odgovarajuće podatke o pitanjima koja se odnose na negativne te, na zahtjev, i na pozitivne rezultate ocjenjivanja sukladnosti.

Članak 17.

Ministarstvo sudjeluje u razmjeni iskustava između nacionalnih tijela država članica Europske unije, odgovornih za politiku prijavljivanja tijela za ocjenjivanje sukladnosti.

Članak 18.

Ministarstvo osigurava da prijavljena tijela sudjeluju u radu skupine ili skupina prijavljenih tijela, čiju koordinaciju i suradnju osigurava Europska komisija, izravno ili preko imenovanih zastupnika.

Članak 19.

Ovaj Pravilnik stupa na snagu danom pristupanja Republike Hrvatske Europskoj uniji ili stupanjem na snagu Sporazuma o ocjenjivanju sukladnosti i prihvaćanju industrijskih proizvoda s Europskom unijom i njenim državama članicama (ACAA), za proizvode obuhvaćene sporazumom, ukoliko ta činjenica nastupi ranije.

Klasa: 011-01/11-02/32

Urbroj: 530-08-11-11

Zagreb, 15. srpnja 2011.

Ministar
Božidar Kalmeta, v. r.

Pravilnik, NN 87/2011-1851